นายกรัฐมนตรี แสดงความเสียใจต่อครอบครัวผู้สูญเสียจากเหตุป่วนใต้ กำชับดูแลช่วยเหลืออย่างเต็มที่ พร้อมสั่งติดตามคนร้ายมาลงโทษให้ได้โดยเร็ว
พลโท วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี แสดงความเสียใจต่อการสูญเสียเจ้าหน้าที่ตำรวจและทหาร จากเหตุการณ์ความไม่สงบในพื้นที่จ.สงขลาและนราธิวาส พร้อมประณามการกระทำของคนร้าย ซึ่งก่อให้เกิดผลกระทบกับครอบครัวผู้สูญเสียและชีวิตความเป็นอยู่ของประชาชนในพื้นที่        ทั้งนี้ นายกรัฐมนตรีได้กำชับให้หน่วยงานที่เกี่ยวข้องดูแลช่วยเหลือครอบครัวผู้เสียชีวิตตามระเบียบทางราชการอย่างเต็มที่ และสั่งติดตามไล่ล่าตัวคนร้ายมาลงโทษให้ได้โดยเร็วที่สุด         สำหรับเหตุการณ์ความไม่สงบในพื้นที่จังหวัดชายแดนภาคใต้นั้นมีจำนวนลดลง แต่ยังมีการสร้างสถานการณ์เพื่อบั่นทอนความเชื่อมั่นของภาครัฐเป็นระยะ ซึ่งฝ่ายความมั่นคงยังคงมาตรการรักษาความปลอดภัยอย่างเข้มงวด โดยขอความร่วมมือพี่น้องประชาชนร่วมเฝ้าระวัง และแจ้งเบาะแสให้เจ้าหน้าที่ทราบโดยด่วนหากพบสิ่งผิดปกติ